Απόφαση των αντιπροσώπων των κυβερνήσεων των κρατών μελών συνελθόντων στο πλαίσιο του Συμβουλίου

της 25ης Ιουνίου 2002

όσον αφορά την προσωρινή εφαρμογή της εσωτερικής συμφωνίας μεταξύ των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου, για τη χρηματοδότηση και διαχείριση των ενισχύσεων της Κοινότητας στο πλαίσιο του χρηματοδοτικού πρωτοκόλλου της συμφωνίας εταιρικής σχέσης μεταξύ των κρατών της Αφρικής, της Καραϊβικής και του Ειρηνικού, και της Ευρωπαϊκής Κοινότητας και των κρατών μελών της, η οποία υπεγράφη στο Κοτονού, Μπενίν, στις 23 Ιουνίου 2000, καθώς και για τη χορήγηση χρηματοδοτικής ενίσχυσης στις υπερπόντιες χώρες και εδάφη για τις οποίες ισχύει το τμήμα 4 της συνθήκης ΕΚ

(2002/579/ΕΚ)

ΟΙ ΑΝΤΙΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ, ΣΥΝΕΛΘΟΝΤΕΣ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τη συμφωνία εταιρικής σχέσης ΑΚΕ-ΕΚ, που υπεγράφη στο Κοτονού (Μπενίν), στις 23 Ιουνίου 2000, εφεξής καλούμενη "συμφωνία ΑΚΕ-ΕΚ",

Εκτιμώντας τα ακόλουθα:

(1) Η συμφωνία ΑΚΕ-ΕΚ δεν θα αρχίσει να ισχύει πριν από την ολοκλήρωση των συνταγματικών απαιτήσεων των κρατών μελών σύμφωνα με το άρθρο 93 αυτής.

(2) Στις 28 Φεβρουαρίου 2000, η επιτροπή των πρέσβεων ΑΚΕ-ΕΚ αποφάσισε τη θέσπιση μεταβατικών μέτρων τα οποία ισχύουν μέχρι την 1η Αυγούστου 2000.

(3) Σύμφωνα με το άρθρο 366 παράγραφος 3 της τέταρτης σύμβασης ΑΚΕ-ΕΚ, όπως τροποποιήθηκε από τη συμφωνία η οποία υπεγράφη στο Μαυρίκιο στις 4 Νοεμβρίου 1995, το Συμβούλιο Υπουργών ΑΚΕ-ΕΚ θέσπισε, με την απόφαση 1/2000(1), μεταβατικά μέτρα για την κάλυψη της περιόδου από τις 2 Αυγούστου 2000 έως την 1η Ιουνίου 2002.

(4) Με την απόφαση αριθ. 1/2002, το Συμβούλιο Υπουργών ΑΚΕ/ΕΚ τροποποίησε την προαναφερόμενη απόφαση αριθ. 1/2000 παρατείνοντας την εφαρμογή της έως ότου τεθεί σε ισχύ η συμφωνία ΑΚΕ/ΕΚ.

(5) Σύμφωνα με το άρθρο 6 της απόφασης αριθ. 1/2000, τα κράτη μέλη και η Κοινότητα πρέπει να προβούν στις δέουσες για το καθένα από αυτά ενέργειες για την εφαρμογή των μεταβατικών μέτρων.

(6) Οι αντιπρόσωποι των κυβερνήσεων των κρατών μελών, συνελθόντες στο πλαίσιο του Συμβουλίου, συναίνεσαν στην έγκριση εσωτερικής συμφωνίας για τη χρηματοδότηση και τη διαχείριση των ενισχύσεων της Κοινότητας προς τα κράτη ΑΚΕ, η οποία ανταποκρίνεται στις διατάξεις προγραμματισμού και εφαρμογής της συμφωνίας. Η συμφωνία αυτή δεν θα τεθεί σε ισχύ πριν εγκριθεί από κάθε κράτος μέλος σύμφωνα με τους κατ' ιδίαν συνταγματικούς κανόνες τους.

(7) Με την απόφαση της 3ης Οκτωβρίου 2000, οι αντιπρόσωποι των κυβερνήσεων των κρατών μελών όρισαν ότι ορισμένες διατάξεις της εσωτερικής συμφωνίας θα εφαρμοσθούν σε προσωρινή βάση έως την 1η Ιουνίου 2002.

(8) Οι ίδιες διατάξεις της εσωτερικής συμφωνίας θα συνεχίσουν να εφαρμόζονται προσωρινά εν αναμονή της έναρξης ισχύος της,

ΑΠΟΦΑΣΙΖΟΥΝ:

Άρθρο 1

Από την ημερομηνία έκδοσης της παρούσας απόφασης, εξακολουθούν να εφαρμόζονται σε προσωρινή βάση οι ακόλουθες διατάξεις της εσωτερικής συμφωνίας για το ένατο Ευρωπαϊκό Ταμείο Ανάπτυξης:

1. άρθρα 14, 15 και 16 και άρθρο 19 παράγραφοι 1, 2, 3 και 4 σχετικά με την εφαρμογή της διαδικασίας προγραμματισμού·

2. άρθρα 21 έως 27 για τους σκοπούς της εφαρμογής της διαδικασίας προγραμματισμού·

3. άρθρα 29 και 30 για τους σκοπούς της προετοιμασίας της λειτουργίας της χρηματοδοτικής διευκόλυνσης για τις επενδύσεις και

4. άρθρο 31 για τους σκοπούς της έγκρισης του δημοσιονομικού κανονισμού.

Άρθρο 2

Η παρούσα απόφαση εξακολουθεί να ισχύει μέχρι την έναρξη ισχύος της εσωτερικής συμφωνίας.

Δημοσιεύεται στην Επίσημη Εφημερίδα των Ευρωπαϊκών Κοινοτήτων.

Λουξεμβούργο, 25 Ιουνίου 2002.

Ο Πρόεδρος

J. Matas I Palou

(1) ΕΕ L 195 της 1.8.2000, σ. 46.